Eis só by polisie vir onlusteskadeDie KwaMashu-winkelsentrum in KwaZulu-Natal is geplunder. (Foto: Twitter) Die DA het Dinsdag ŉ dokument versprei wat sake-eienaars kan gebruik om skadevergoeding van die polisie te eis. Dit volg nadat talle ondernemings geplunder en afgebrand is tydens onluste die afgelope tyd in KwaZulu-Natal en Gauteng. ŉ Templaat van dié brief is aan pres. Cyril Ramaphosa en Bheki Cele, minister van polisie, gegee nadat die polisie glo nie hul grondwetlike mandaat vervul het om ondernemings te beskerm teen die skade wat plunderaars aangerig het nie. Volgens adv. Glynnis Breytenbach, DA-skaduminister van justisie, word die eisbrief moontlik gemaak ingevolge die Wet op die Instel van Regsgedinge teen Sekere Staatsorgane. Breytenbach sê ondernemings wat vernietig en wie se produkte geplunder is, is geregtig op vergoeding weens die polisie se onvermoë om ondernemings tydens dié onluste te beskerm. “Die DA stel hierdie brief beskikbaar vir sake-eienaars wat die regering formeel en tydig in kennis wil stel van hul voorneme om skadevergoeding te eis in die gevalle waar die staatsbeheerde versekeraar, Sasria, nie daarin slaag om hulle ten volle te vergoed nie.” Breytenbach het bygevoeg dat die polisie versuim het om betyds op te tree ten spyte daarvan dat geweld op sosialemediaplatforms aangemoedig is, en hulle glo waarskuwings van wydverspreide anargie van intelligensie-eenhede ontvang het. “Terwyl ondernemings in vlamme opgegaan het en gemeenskappe saamgespan het om hul woonplekke te beskerm, is polisiebeamptes se lewens ook onnodig in gevaar gestel aangesien hulle nie toegerus was om die anargiste onder beheer te bring nie,” het Breytenbach gesê. Die DA het ŉ beroep op sake-eienaars gedoen om die brief aan die polisie en Ramaphosa voor te lê. “Baie van die vernietigde ondernemings het nie voldoende versekering gehad nie en gaan moet staatmaak op die vergoeding wat deur die polisie aan hulle verskuldig is.” TLU SA eis weer Cele se kop Bheki Cele, minister van polisie, het Phoenix in KwaZulu-Natal besoek . (Foto: Lirandzu Themba/Twitter) Intussen het TLU SA weer ŉ versoek aan Ramaphosa en die portefeuljekomitee vir polisie gerig om Cele uit sy amp te ontslaan. Dit nadat meer as ŉ miljoen patrone die afgelope week uit ŉ vraghouer naby die Durbanse hawe gesteel is. Cele ontken egter dat dié perseel onder polisiebeskerming was. “Dit maak nie saak onder wie se toesig dit was nie. Die patrone is gesteel en baie min daarvan kon al teruggevind word. As dit wel onder die toesig van die polisie gebeur het, wil ons baie dringend weet hoe dit gebeur het, wie betrokke was en hoe daar teen die skuldiges, en Cele, opgetree gaan word,” het Henry Geldenhuys, president van TLU SA, gesê. “Ons is egter steeds bekommerd oor waar die ammunisie in die land gaan opduik en watter skade dit verder kan veroorsaak.” Die onderneming vir wie die patrone bestem was, het gesê die polisie het glo gesloer om toestemming te gee dat die ammunisie die hawe mag verlaat. Volgens die eienaar verlaat die vragte gewoonlik die hawe en word na Pretoria of Johannesburg vervoer om geïnspekteer te word. Hierdie keer het die owerhede egter aangedring dat die inspeksie in Durban gedoen word. Volgens TLU SA strook dit met die bewering dat polisielede met kennis van die inhoud die inligting aan die ammunisiediewe verskaf het. Die Valke ondersoek egter nog hierdie bewering. “Dit is onaanvaarbaar dat Cele altyd ŉ flou verskoning het wanneer iets in sy departement skeef loop. Hoeveel keer gaan die regering dié optrede van iemand in sy posisie aanvaar voordat hulle besef hy is nie opgewasse vir sy uiters belangrike taak nie,” het Geldenhuys gesê.